VSM sklep II Cp 379/2004
Sodna praksa višjih sodišč, 2004-05-04

izvršitelj - dražba - stroški izvršitelja

Poštnina v zvezi z odpovedjo razpisane dražbe pomeni samostojno stroškovno postavko, saj ne predstavlja drugo opravilo, ki ga mora oparviti izvršitelj v zvezi z rubežem in je posebej predvidena v tem pravilniku.

Pritožbi se delno ugodi, prvostopni sklep se v točkah 2 in 3 izreka tako spremeni , da v tem obsegu glasi: "Izvršitelju M. P. se priznajo stroški v višini 5.769,00 (pet tisoč sedemsto devetinšestdeset 00/100) SIT za opravljene izvršiteljske storitve. Izvršitelj je dolžan vrniti upniku 34.231,00 (štiriintrideset tisoč dvesto enaintrideset 00/100) SIT razlike predujma, v 8 dneh, pod izvršbo." V presežku se pritožba zavrne.

Zoper prvostopni sklep v obsegu, da se izvršitelju odmerijo stroški v višini 3,750,00 SIT (točka 2 izreka), izvršitelj pa je dolžan v 8 dneh vrniti upniku razliko predujma 36.250,00 SIT (točka 3 izreka), se je pritožil izvršitelj smiselno iz pritožbenega razloga zmotne uporabe materialnega prava. Ne sprejema prvostopne ocene, da so stroški poštnine zajeti v nagrado za storitve odpovedi dražbe. Na novo še priglaša stroškovno postavko 20 % DDV ob pojasnilu, da v času vložitve stroškovnika v tej zadevi (22.01.2002), do te še ni bil upravičen, ko je postal tovrstni davčni zavezanec šele 18.06.2003. Predlaga spremembo prvostopnega sklepa v napadenem delu z ustreznim zvišanjem njemu odmerjenih stroškov.

Člen 10 Pravilnika o tarifi za plačilo dela izvršiteljev in o povračilu stroškov v zvezi z njihovim delom (Pravilnik) konkretno določa v prvem odstavku, da je upnik dolžan povrniti izvršitelju stroške med drugim tudi za poštne in bančne storitve v njihovi dejanski višini, če so bili potrebni za opravo posameznega izvršilnega dejanja. Slednje dejanje je bilo v danem primeru - odpoved razpisane dražbe in je bilo očitno potrebno. Poštnine v zvezi s seznanitvijo dolžnika o tem, pa v smislu določil tarifne št. 1/II Pravilnika, ni mogoče zajeti v ceno storitve v zvezi z rubežem, saj ta ne predstavlja drugo opravilo, ki ga mora opraviti izvršitelj v zvezi z rubežem in je posebej ovrednotena v tem pravilniku - člen 10/I Pravilnika. Zato je uveljavljena stroškovna postavka poštnina - 2.019,00 SIT, ki je tudi ustrezno izkazana po višini, utemeljena. Ni pa mogoče upoštevati pritožbene novote - uveljavljanja nove stroškovne postavke 20 % DDV, v smislu določil 337. člena Zakona o pravdnem postopku - ZPP v zvezi s 15. členom Zakona o izvršbi in zavarovanju - ZIZ. Izvršitelju je bila znana že šest mesecev pred izdajo prvostopnega sklepa, zato je ni mogoče oceniti za pravočasne in upoštevne. Povedano je zahtevalo odločitev kot v izreku po 3. točki člena 365 ZPP v zvezi s 15. členom ZIZ, ko pri delu sodišča prve stopnje ni bilo najti upoštevnih procesnih kršitev (člen 350/II ZPP v zvezi s členom 366 istega zakona in 15. členom ZIZ).

O pritožbenih stroških ni odločeno, ker niso bili priglašeni.

ZIZ člen 15.  ZPP člen 337, 350, 350/2, 365, 365-3, 366. Pravilnik o tarifi za plačilo dela izvršiteljev in o povračilu stroškov v zvezi z njihovim delom člen 10, 10/I.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.